รัฐบาลเจอตอรายได้ลดฮวบเฉียด4หมื่นล.
รายได้รัฐเจอปัญหาเก็บต่ำเป้าร่วม 3.66 หมื่นล้านบาท
16 มิ.ย. 2555

รายได้รัฐเจอปัญหาเก็บต่ำเป้าร่วม 3.66 หมื่นล้านบาท
ผลการจัดเก็บรายได้ของรัฐบาลกำลังเจอวิกฤตหลังยอดจัดเก็บในเดือน พ.ค. ต่ำกว่าเป้าหมายร่วม 3.66 หมื่นล้านบาท ส่งผลให้รายได้รวมในช่วง 8 เดือน ที่ผ่านมาสูงกว่าเป้าแค่หลักพันล้านบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เปิดเผยว่า เดือน พ.ค. 2555 รัฐบาลจัดเก็บรายได้สุทธิต่ำกว่าเป้าหมายเป็นเดือนแรกจำนวน 3.66 หมื่นล้านบาท เป็นผลจากเหตุการณ์อุทกภัยช่วงปลายปี 2554 ทำให้การชำระภาษีจากกำไรสุทธิรอบสิ้นปีบัญชี 2554 ต่ำกว่าประมาณการ
สาเหตุหลักเป็นผลมาจากกรมสรรพากรได้ขยายเวลากรณีการยื่นแบบและชำระภาษีผ่านอินเทอร์เน็ตออกไปอีก 8 วัน ทำให้การจัดเก็บได้ต่ำกว่าประมาณการ 2.64 หมื่นล้านบาท หรือ 14.1% ต่ำกว่าเดือนเดียวกันของปีที่แล้วถึง 10.5% 
ขณะที่รัฐวิสาหกิจนำส่งรายได้ต่ำกว่าประมาณการ 1.09 หมื่นล้านบาท เนื่องจากบริษัท ปตท. ได้นำส่งเงินปันผลประจำปี 2554 ไปแล้วเมื่อเดือน เม.ย. 2555 ส่งผลให้การเก็บรายได้ช่วง 8 เดือนแรกของปีงบประมาณ 2555 รัฐบาลยังสามารถจัดเก็บรายได้สุทธิสูงกว่าเป้าหมาย 1,910 ล้านบาท หรือ 0.1%